               EURÓPSKA KOMISIA
            V Bruseli3. 7. 2017
            COM(2017) 357 final
            2017/0148(NLE)
            Návrh
            ROZHODNUTIE RADY,
            ktorým sa Luxembursko a Rumunsko oprávňujú prijať v záujme Európskej únie pristúpenie Gruzínska a Juhoafrickej republiky k Haagskemu dohovoru z roku 1980 o občianskoprávnych aspektoch medzinárodných únosov detí

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Cieľom Haagskeho dohovoru z 25. októbra 1980 o občianskoprávnych aspektoch medzinárodných únosov detí (ďalej len „dohovor z roku 1980“), ktorý doteraz ratifikovalo 97 krajín vrátane všetkých členských štátov EÚ, je obnoviť pôvodný stav bezodkladným vrátením neoprávnene premiestnených alebo zadržiavaných detí prostredníctvom systému spolupráce medzi ústrednými orgánmi určenými zmluvnými stranami.

                  Keďže predchádzanie únosom detí je podstatnou súčasťou politiky EÚ zameranej na podporu práv dieťaťa, Európska únia aktívne pôsobí na medzinárodnej úrovni s cieľom zlepšiť uplatňovanie dohovoru z roku 1980 a nabáda tretie krajiny, aby k nemu pristúpili.

                  Gruzínsko uložilo dokument o pristúpení k dohovoru z roku 1980 dňa 24. júla 1997. Dohovor nadobudol v Gruzínsku platnosť 1. októbra 1997.

                  Dohovor z roku 1980 je už v platnosti medzi Gruzínskom a 25 členskými štátmi EÚ. Iba Luxembursko, Dánsko a Rumunsko ešte neprijali pristúpenie Gruzínska k dohovoru.

                  Juhoafrická republika uložila dokument o pristúpení k dohovoru z roku 1980 dňa 8. júla 1997. Dohovor nadobudol v Juhoafrickej republike platnosť 1. októbra 1997.

                  Dohovor z roku 1980 je už v platnosti medzi Juhoafrickou republikou a 26 členskými štátmi EÚ. Iba Luxembursko a Rumunsko ešte neprijali pristúpenie Juhoafrickej republiky k dohovoru.

                  Podľa článku 38 ods. 4 dohovoru z roku 1980 sa dohovor uplatňuje medzi pristupujúcou krajinou a zmluvnými štátmi, ktoré vyhlásia, že pristúpenie prijali.

                  Skutočnosť, že EÚ má výlučnú právomoc vo veci prijatia pristúpenia tretej krajiny k dohovoru z roku 1980, potvrdil Súdny dvor Európskej únie, ktorý rozhodoval na základe iniciatívy Komisie.

                  Súdny dvor Európskej únie vo svojom stanovisku 1/13 zo 14. októbra 2014 uviedol, že prijatie pristúpenia tretieho štátu k Haagskemu dohovoru z roku 1980 o občianskoprávnych aspektoch medzinárodných únosov detí patrí do výlučnej právomoci Únie.

                  Súdny dvor trval na potrebe jednotnosti na úrovni EÚ, aby sa zabránilo premenlivej geometrii (géométrie variable) medzi členskými štátmi.

                  Keďže problematika medzinárodných únosov detí patrí do výlučnej vonkajšej právomoci Európskej únie, rozhodnutie o prípadnom prijatí pristúpenia Gruzínska a Juhoafrickej republiky sa musí prijať formou rozhodnutia Rady na úrovni EÚ. Luxembursko a Rumunsko by preto mali v záujme Európskej únie urobiť vyhlásenie o prijatí pristúpenia Gruzínska a Juhoafrickej republiky.

                  Prijatie Luxemburskom a Rumunskom by malo urobiť dohovor z roku 1980 uplatniteľným medzi Gruzínskom a všetkými členskými štátmi EÚ s výnimkou Dánska. Dohovor z roku 1980 sa vo vzťahu k Juhoafrickej republike začne uplatňovať vo všetkých členských štátoch EÚ.

               •Súlad s existujúcimi ustanoveniami politík v oblasti tejto politiky

                  Pokiaľ ide o únosy detí rodičmi, Haagsky dohovor z roku 1980 je medzinárodným ekvivalentom nariadenia Rady (ES) č. 2201/2003 (známeho ako nariadenie Brusel IIa), ktoré predstavuje základný kameň justičnej spolupráce EÚ v manželských veciach a vo veciach rodičovských povinností
                     1
                  .

                  Jedným z hlavných cieľov nariadenia je zabrániť únosom detí medzi členskými štátmi stanovením postupov na zabezpečenie bezodkladného návratu dieťaťa do členského štátu, v ktorom má dieťa obvyklý pobyt. Nariadenie Brusel IIa na tento účel zahŕňa vo svojom článku 11 postup stanovený v Haagskom dohovore z roku 1980 a dopĺňa ho o objasnenie niektorých jeho aspektov, najmä vypočutie maloletého dieťaťa, časovú lehotu na vydanie rozhodnutia po podaní žiadosti o návrat a dôvody pre nenavrátenie dieťaťa. Zavádzajú sa v ňom aj ustanovenia, ktorými sa upravujú protichodné príkazy o vrátení alebo nevrátení dieťaťa vydané v rôznych členských štátoch.

                  Európska únia na medzinárodnej úrovni podporuje pristúpenie tretích krajín k dohovoru z roku 1980, aby sa jej členské štáty mohli spoliehať na spoločný právny rámec na riešenie prípadov medzinárodných únosov detí.

                  Od júna 2015 do decembra 2016 bolo prijatých už desať rozhodnutí Rady s cieľom prijať pristúpenie desiatich tretích krajín (Maroka, Singapuru, Ruskej federácie, Albánska, Andorry, Seychel, Arménska, Kórejskej republiky, Kazachstany a Peru) k Haagskemu dohovoru z roku 1980 o medzinárodných únosoch detí
                     2
                  .

               •Súlad s ostatnými politikami Únie

                  Tento návrh je zjavne spojený so všeobecným cieľom ochrany práv dieťaťa zakotveným v článku 3 Zmluvy o Európskej únii. Systém Haagskeho dohovoru z roku 1980 má za cieľ chrániť dieťa pred škodlivými vplyvmi únosu jedným z rodičov a zabezpečiť, aby dieťa mohlo udržiavať styk s oboma rodičmi, napríklad zabezpečením účinného výkonu práva styku.

                  Za zmienku stojí tiež prepojenie na podporu používania mediácie pri riešení cezhraničných rodinných sporov. Smernica o určitých aspektoch mediácie v občianskych a obchodných veciach
                     3
                   sa takisto uplatňuje na rodinné právo v rámci spoločného európskeho justičného priestoru. Haagsky dohovor z roku 1980 tiež podporuje zmierlivé riešenie rodinných sporov. Jedna z príručiek osvedčených postupov podľa Haagskeho dohovoru z roku 1980, ktoré uverejnila Haagska konferencia medzinárodného práva súkromného, je venovaná používaniu mediácie pri riešení medzinárodných rodinných sporov týkajúcich sa detí, ktoré patria do rozsahu pôsobnosti dohovoru. Na podnet Európskej komisie bola táto príručka preložená okrem anglického a francúzskeho jazyka do všetkých jazykov EÚ, ako aj do arabského jazyka s cieľom podporiť dialóg so štátmi, ktoré ešte neratifikovali dohovor, a pomôcť hľadať konkrétne spôsoby riešenia problémov spôsobených medzinárodnými únosmi detí vo vzťahoch s krajinami, ktoré dohovor neratifikovali
                     4
                  .

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Vzhľadom na skutočnosť, že rozhodnutie sa týka medzinárodnej dohody, uplatniteľným právnym základom je článok 218 Zmluvy o fungovaní Európskej únie spolu s článkom 81 ods. 3. Rada sa uznáša jednomyseľne po konzultácii s Európskym parlamentom.

                  Spojené kráľovstvo a Írsko sú viazané nariadením (ES) č. 2201/2003, a preto sa zúčastňujú na prijatí a uplatňovaní tohto rozhodnutia.

                  V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               •Proporcionalita

                  Tento návrh je vypracovaný v súlade s už prijatými rozhodnutiami Rady týkajúcimi sa tej istej témy a nepresahuje rámec toho, čo je potrebné na dosiahnutie cieľa súdržnej činnosti EÚ v oblasti medzinárodných únosov detí tým, že sa zabezpečí, aby Luxembursko a Rumunsko v danej lehote prijali pristúpenie Gruzínska a Juhoafrickej republiky k Haagskemu dohovoru z roku 1980.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

                  Luxembursko a Rumunsko, ktoré sa radili s Komisiou o svojej ochote prijať pristúpenie Gruzínska a Juhoafrickej republiky k dohovoru z roku 1980, zaujali kladné stanovisko.

                  Z diskusií vedených na stretnutí expertov 24. apríla 2017 vyplynulo, že v tejto fáze neexistujú námietky voči prijatiu pristúpenia Gruzínska a Juhoafrickej republiky k dohovoru z roku 1980 Luxemburskom a Rumunskom.

               •Získavanie a využívanie expertízy

                  Keďže dohovor je už v platnosti v 25 členských štátoch vo vzťahu ku Gruzínsku a v 26 členských štátoch vo vzťahu k Juhoafrickej republike, Komisia a experti členských štátov boli názoru, že v takýchto prípadoch nie je potrebné osobitné posúdenie situácie danej tretej krajiny.

                  Experti členských štátov neuviedli žiadne problémy pri uplatňovaní dohovoru z roku 1980, pokiaľ ide o Gruzínsko a Juhoafrickú republiku.

               •Posúdenie vplyvu

                  V súvislosti s desiatimi rozhodnutiami Rady prijatými v rokoch 2015 až 2016, pokiaľ ide o prijatie pristúpenia niekoľkých tretích krajín k Haagskemu dohovoru z roku 1980, sa vzhľadom na povahu tohto legislatívneho aktu nevykonalo žiadne osobitné posúdenie vplyvu. V každom prípade sa osobitné posúdenie situácie Gruzínska a Juhoafrickej republiky považovalo za nadbytočné vzhľadom na skutočnosť, že dohovor je už v platnosti v 25 a 26 členských štátoch EÚ v tomto poradí, ako aj na ochotu Luxemburska a Rumunska prijať pristúpenie Gruzínska a Juhoafrickej republiky.

                  4.
                        VPLYV NA ROZPOČET

                  Navrhované rozhodnutie nemá nijaký vplyv na rozpočet.

               5.OSTATNÉ PRVKY

               •Plány vykonávania a monitorovanie, hodnotenie a podávanie správ

                  Keďže sa návrh týka len oprávnenia Luxemburska a Rumunska prijať pristúpenie Gruzínska a Juhoafrickej republiky k dohovoru z roku 1980, monitorovanie jeho vykonávania sa obmedzuje na dodržanie znenia vyhlásenia Luxemburska a Rumunska a na dodržanie lehoty na jeho uloženie a oznámenie o uložení vyhlásenia Komisii, ako sa stanovuje v rozhodnutí Rady.

               2017/0148 (NLE)

               Návrh

               ROZHODNUTIE RADY,

               ktorým sa Luxembursko a Rumunsko oprávňujú prijať v záujme Európskej únie pristúpenie Gruzínska a Juhoafrickej republiky k Haagskemu dohovoru z roku 1980 o občianskoprávnych aspektoch medzinárodných únosov detí

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 81 ods. 3 v spojení s jej článkom 218,

               so zreteľom na návrh Európskej komisie,

               so zreteľom na stanovisko Európskeho parlamentu
                  5
               ,

               keďže:

               (1)
                     Európska únia si stanovila za jeden zo svojich cieľov presadzovanie ochrany práv dieťaťa, ako sa uvádza v článku 3 Zmluvy o Európskej únii. Opatrenia na ochranu detí pred neoprávneným premiestňovaním alebo zadržiavaním sú zásadnou súčasťou tejto politiky.

               (2)
                     Rada prijala nariadenie (ES) č. 2201/2003
                  6
                („nariadenie Brusel IIa“), ktorého cieľom je chrániť deti pred škodlivými účinkami neoprávneného premiestnenia alebo zadržiavania a stanoviť postupy na zabezpečenie ich bezodkladného návratu do štátu ich obvyklého pobytu, ako aj zabezpečiť pre ne ochranu práv styku a opatrovníckych práv.

               (3)
                     Nariadením Brusel IIa sa dopĺňa a posilňuje Haagsky dohovor z 25. októbra 1980 o občianskoprávnych aspektoch medzinárodných únosov detí („Haagsky dohovor z roku 1980“), ktorým sa na medzinárodnej úrovni stanovuje systém povinností a spolupráce medzi zmluvnými štátmi a medzi ústrednými orgánmi a ktorý má za cieľ zabezpečiť bezodkladný návrat neoprávnene premiestnených alebo zadržiavaných detí.

               (4)
                     Všetky členské štáty Únie sú zmluvnými stranami Haagskeho dohovoru z roku 1980.

               (5)
                     Únia nabáda tretie štáty, aby pristúpili k Haagskemu dohovoru z roku 1980, a podporuje správne vykonávanie Haagskeho dohovoru z roku 1980 okrem iného účasťou – spolu s členskými štátmi – v osobitných výboroch, ktoré pravidelne zvoláva Haagska konferencia medzinárodného práva súkromného.

               (6)
                     Spoločný právny rámec platný vo vzťahu medzi členskými štátmi Únie a tretími štátmi by mohol byť najlepším riešením citlivých prípadov medzinárodných únosov detí.

               (7)
                     V Haagskom dohovore z roku 1980 sa stanovuje, že sa uplatňuje medzi pristupujúcim štátom a zmluvnými štátmi, ktoré vyhlásili, že toto pristúpenie prijali.

               (8)
                     Haagsky dohovor z roku 1980 neumožňuje organizáciám regionálnej ekonomickej integrácie, akou je Únia, stať sa jeho zmluvnou stranou. Únia k nemu preto nemôže pristúpiť, a ani uložiť vyhlásenie o prijatí pristupujúceho štátu.

               (9)
                     Na základe stanoviska Súdneho dvora Európskej únie 1/13 patria vyhlásenia o prijatí podľa Haagskeho dohovoru z roku 1980 do výlučnej vonkajšej právomoci Únie.

               (10)
                     Gruzínsko uložilo dokument o pristúpení k dohovoru z roku 1980 dňa 24. júla 1997. Dohovor nadobudol v Gruzínsku platnosť 1. októbra 1997.

               (11)
                     Všetky dotknuté členské štáty s výnimkou Dánska, Luxemburska a Rumunska už s pristúpením Gruzínska k Haagskemu dohovoru z roku 1980 súhlasili. Gruzínsko prijalo Bulharsko, Estónsko, Litvu, Lotyšsko a Maltu. Posúdenie situácie v Gruzínsku viedlo k záveru, že Luxembursko a Rumunsko sú v pozícii, aby prijali v záujme Únie pristúpenie Gruzínska podľa podmienok Haagskeho dohovoru z roku 1980.

               (12)
                     Juhoafrická republika uložila dokument o pristúpení k dohovoru z roku 1980 dňa 8. júla 1997. Dohovor nadobudol v Juhoafrickej republike platnosť 1. októbra 1997.

               (13)
                     Všetky dotknuté členské štáty s výnimkou Luxemburska a Rumunska už s pristúpením Juhoafrickej republiky k Haagskemu dohovoru z roku 1980 súhlasili. Juhoafrická republika prijala Bulharsko, Estónsko, Litvu, Lotyšsko a Maltu. Posúdenie situácie v Juhoafrickej republike viedlo k záveru, že Luxembursko a Rumunsko sú v pozícii, aby prijali v záujme Únie pristúpenie Juhoafrickej republiky podľa podmienok Haagskeho dohovoru z roku 1980.

               (14)
                     Preto by sa Luxembursko a Rumunsko mali oprávniť, aby v záujme Únie uložili svoje vyhlásenia o prijatí pristúpenia Gruzínska a Juhoafrickej republiky v súlade s podmienkami uvedenými v tomto rozhodnutí. Ostatné členské štáty Únie, ktoré už pristúpenie Gruzínska a Juhoafrickej republiky k Haagskemu dohovoru z roku 1980 prijali, by preto nemali uložiť nové vyhlásenia o prijatí, keďže existujúce vyhlásenia zostávajú podľa medzinárodného práva verejného v platnosti.

               (15)
                     Spojené kráľovstvo a Írsko sú viazané nariadením Brusel IIa, a preto sa zúčastňujú na prijatí a uplatňovaní tohto rozhodnutia.

               (16)
                     V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

               PRIJALA TOTO ROZHODNUTIE:

               Článok 1

               1.
                     Luxembursko a Rumunsko sa týmto oprávňujú v záujme Únie prijať pristúpenie Gruzínska a Juhoafrickej republiky k Haagskemu dohovoru z 25. októbra 1980 o občianskoprávnych aspektoch medzinárodných únosov detí („Haagsky dohovor z roku 1980“).

               2.
                     Členské štáty uvedené v odseku 1 uložia najneskôr do … [dvanásť mesiacov odo dňa prijatia tohto rozhodnutia] vyhlásenie o prijatí v záujme Únie pristúpenia Gruzínska a Juhoafrickej republiky k Haagskemu dohovoru z roku 1980 v tomto znení:

               „[ČLENSKÝ ŠTÁT – úplný názov] vyhlasuje, že prijíma pristúpenie Gruzínska a Juhoafrickej republiky k Haagskemu dohovoru z 25. októbra 1980 o občianskoprávnych aspektoch medzinárodných únosov detí v súlade s rozhodnutím Rady (EÚ) 2017/…
                  7*“.

               3.
                     Oba členské štáty informujú Radu a Komisiu o uložení svojho vyhlásenia o prijatí pristúpenia Gruzínska a Juhoafrickej republiky a oznámi Komisii znenie vyhlásenia do dvoch mesiacov od jeho uloženia.

               Článok 2

               Členské štáty, ktoré uložili svoje vyhlásenia o prijatí pristúpenia Gruzínska a Juhoafrickej republiky k Haagskemu dohovoru z roku 1980 pred dátumom prijatia tohto rozhodnutia, neukladajú nové vyhlásenia.

               Článok 3

               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               Článok 4

               Toto rozhodnutie je určené Luxembursku a Rumunsku.

               V Bruseli

                  Za Radu

                  predseda

                     (1)
                  Ú. v. EÚ L 338, 23.12.2003, s. 31.

                     (2)
                  Bolo prijatých desať rozhodnutí Rady, ktorými sa členské štáty oprávňujú prijať k dohovoru z roku 1980 pristúpenie Andorry (rozhodnutie Rady 2015/1023 prijaté 15. júna 2015); Seychel (rozhodnutie Rady 2015/2354 prijaté 10. decembra 2015); Ruska (rozhodnutie Rady 2015/2355 prijaté 10. decembra 2015); Albánska (rozhodnutie Rady 2015/2356 prijaté 10. decembra 2015); Singapuru (rozhodnutie Rady 2015/1024 prijaté 15. júna 2015); Maroka (rozhodnutie Rady 2015/2357 prijaté 10. decembra 2015); Arménska (rozhodnutie Rady 2015/2358 prijaté 10. decembra 2015); Kórejskej republiky (rozhodnutie Rady 2016/2313 prijaté 8. decembra 2016 ), Kazachstanu (rozhodnutie Rady 2016/2311 prijaté 8.12.2016 ) a Peru (rozhodnutie Rady 2016/2312 prijaté 8.12.2016).

                     (3)
                  Smernica Európskeho parlamentu a Rady 2008/52/ES z 21. mája 2008 o určitých aspektoch mediácie v občianskych a obchodných veciach (Ú. v. EÚ L 136, 24.5.2008, s. 3);

                     (4)

                     https://www.hcch.net/en/publications-and-studies/details4/?pid=5568&dtid=3.

                     (5)
                  Ú. v. EÚ C , , s. .

                     (6)
                  Nariadenie Rady (ES) č. 2201/2003 z 27. novembra 2003 o právomoci a uznávaní a výkone rozsudkov v manželských veciach a vo veciach rodičovských práv a povinností, ktorým sa zrušuje nariadenie (ES) č. 1347/2000 (Ú. v. EÚ L 338, 23.12.2003, s. 1).

                     (7)
                  Ú. v.: vložte prosím číslo tohto rozhodnutia.


               EURÓPSKA KOMISIA
            V Štrasburgu15. 12. 2015
            COM(2015) 677 final
            2015/0314(NLE)
            Návrh
            ROZHODNUTIE RADY
            o zavedení dočasných opatrení v oblasti medzinárodnej ochrany v prospech Švédska v súlade s článkom 9 rozhodnutia Rady (EÚ) 2015/1523 a článkom 9 rozhodnutia Rady (EÚ) 2015/1601 o zavedení dočasných opatrení v oblasti medzinárodnej ochrany v prospech Talianska a Grécka

               DÔVODOVÁ SPRÁVA

               1.KONTEXT NÁVRHU

               1.1. Článok 78 ods. 3 zmluvy a súčasné dočasné systémy premiestňovania

                  V článku 78 ods. 3 Zmluvy o fungovaní EÚ (ZFEÚ) sa ako súčasť spoločnej azylovej politiky stanovuje osobitný právny základ pre riešenie núdzových situácií. Umožňuje Rade, aby na základe návrhu Európskej komisie a po porade s Európskym parlamentom prijala dočasné opatrenia v prospech členského štátu, resp. členských štátov, ktoré sa ocitnú v núdzovej situácii v dôsledku náhleho prílevu štátnych príslušníkov tretích krajín do jedného alebo viacerých členských štátov. Dočasné opatrenia uvedené v článku 78 ods. 3 ZFEÚ majú výnimočný charakter. Môžu sa uplatniť len vtedy, ak sa dosiahne určitá hranica naliehavosti a závažnosti problémov, ktoré v azylovom systéme daného členského štátu alebo členských štátov vzniknú v dôsledku náhleho prílevu štátnych príslušníkov tretích krajín.

                  Na základe článku 78 ods. 3 ZFEÚ Rada prijala dve rozhodnutia o zavedení dočasných opatrení v oblasti medzinárodnej ochrany v prospech Talianska a Grécka. Podľa rozhodnutia Rady (EÚ) 2015/1523
                     1
                   má byť 40 000 žiadateľov o medzinárodnú ochranu premiestnených z Talianska a Grécka do iných členských štátov. Podľa rozhodnutia Rady (EÚ) 2015/1601
                     2
                   má byť 120 000 žiadateľov o medzinárodnú ochranu premiestnených z Talianska a Grécka a z iných členských štátov, ak sa ocitnú v núdzovej situácii.

                  Do Švédska by sa malo z Talianska a Grécka premiestniť podľa rozhodnutia Rady (EÚ) 2015/1523 1 369 osôb a podľa rozhodnutia Rady (EÚ) 2015/1601 4 358 osôb.

                  Podľa článku 4 ods. 3 druhého pododseku rozhodnutia (EÚ) 2015/1601 môže členský štát Komisii a Rade oznámiť, že čelí núdzovej situácii v dôsledku náhleho prílevu štátnych príslušníkov tretích krajín spôsobeného výraznými zmenami migračných tokov, pričom uvedie riadne opodstatnené dôvody. Komisia posúdi uvedené dôvody a podľa potreby predloží Rade príslušné návrhy.

                  Podľa článku 9 rozhodnutia Rady (EÚ) 2015/1523 a článku 9 rozhodnutia Rady (EÚ) 2015/1601 v prípade núdzovej situácie v dôsledku náhleho prílevu štátnych príslušníkov tretích krajín do členského štátu môže Rada podľa článku 78 ods. 3 ZFEÚ na návrh Komisie a po porade s Európskym parlamentom prijať dočasné opatrenia v prospech dotknutého členského štátu. Takéto opatrenia môžu podľa potreby zahŕňať pozastavenie účasti uvedeného členského štátu na premiestňovaní v zmysle uvedených rozhodnutí, ako aj možné kompenzačné opatrenia pre Taliansko a Grécko.

                  Listom z 5. novembra 2015 Švédsko oznámilo Komisii a Rade, že čelí situácii uvedenej v článku 4 ods. 3 rozhodnutia Rady (EÚ) 2015/1601 z 22. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka, pričom uviedlo riadne opodstatnené dôvody a požiadalo o úpravu mechanizmu núdzového premiestnenia v prospech Švédska. Listom z 8. decembra 2015 Švédsko formálne požiadalo o pozastavenie plnenia svojich povinností vyplývajúcich z rozhodnutí Rady (EÚ) 2015/1523 a (EÚ) 2015/1601.

               1.2. Uplatnenie článku 9 rozhodnutí Rady (EÚ) 2015/1523 a (EÚ) 2015/1601 na Švédsko

                  Švédsko čelí núdzovej situácii v dôsledku náhleho prílevu štátnych príslušníkov tretích krajín na jeho územie.

                  Značné zvýšenie počtu neregulárnych prekročení hraníc do EÚ a sekundárnych pohybov v celej Európe viedlo k prudkému nárastu počtu žiadateľov o medzinárodnú ochranu vo Švédsku.

                  Údaje Eurostatu potvrdzujú prudký nárast žiadateľov o azyl vo Švédsku. Počet žiadateľov o medzinárodnú ochranu sa zvýšil o viac ako 60 %, a to zo 68 245 žiadateľov v období od 1. januára do 31. októbra 2014 na 112 040 žiadateľov v období od 1. januára do 31. októbra 2015.

                  Okrem toho mesačný počet žiadateľov o medzinárodnú ochranu dosiahol v poslednom období ešte vyššiu úroveň: počet žiadateľov sa medzi augustom (11 735) a septembrom (24 261) zdvojnásobil a v októbri 2015 dosiahol 39 055 (61 % nárast od septembra).

                  Švédsko má v roku 2015 zďaleka najvyšší počet žiadateľov o medzinárodnú ochranu na obyvateľa v EÚ (11 503 žiadostí na milión obyvateľov).

                  Švédsko takisto čelí ťažkej situácii vzhľadom na nedávny výrazný nárast počtu maloletých bez sprievodu – každý štvrtý žiadateľ tvrdí, že je maloletým bez sprievodu.

                  Uvedená situácia vytvára na švédsky azylový systém veľmi výrazný tlak a má závažné praktické dôsledky priamo na mieste, pokiaľ ide o podmienky prijímania a kapacitu azylového systému vybavovať žiadosti.

                  Súčasná migračná situácia vo Švédsku je preto v rámci EÚ ojedinelá a tlak na jeho kapacity na vybavovanie žiadostí o medzinárodnú ochranu a na zabezpečenie primeraných podmienok prijímania osôb, ktoré jednoznačne potrebujú medzinárodnú ochranu, si vyžaduje dočasné pozastavenie plnenia povinností Švédska v rámci mechanizmu prerozdelenia a podľa potreby aj poskytovanie operačnej podpory Švédsku.

               2. PRÁVNE PRVKY NÁVRHU

               2.1. Zhrnutie navrhovaného opatrenia

                  S cieľom pomôcť Švédsku lepšie zvládať núdzovú situáciu v dôsledku náhleho prílevu štátnych príslušníkov tretích krajín na jeho územie sa navrhovaným rozhodnutím na obdobie jedného roka pozastavuje plnenie povinností Švédska ako členského štátu premiestnenia, pokiaľ ide o povinnosti vyplývajúce z rozhodnutia Rady (EÚ) 2015/1523 a rozhodnutia Rady (EÚ) 2015/1601.

                  V navrhovanom rozhodnutí sa takisto stanovuje operačná podpora, ktorá sa má Švédsku podľa potreby poskytnúť prostredníctvom príslušných činností koordinovaných úradom EASO a prípadne aj inými príslušnými agentúrami.

                  Po uplynutí platnosti tohto rozhodnutia je Švédsko aj naďalej povinné premiestniť na svoje územie z Talianska a Grécka 1 369 osôb podľa rozhodnutia Rady (EÚ) 2015/1523 a 4 358 osôb podľa rozhodnutia Rady (EÚ) 2015/1601. Švédsko by malo Rade a Komisii predložiť plán stanovujúci konkrétne kroky, ktoré prijme s cieľom zabezpečiť účinnosť svojho azylového a migračného systému a pokračovať v premiestňovaní po uplynutí platnosti pozastavenia.

                  Toto rozhodnutie nemá vplyv na postavenie štátnych príslušníkov tretích krajín, ktorí už boli premiestnení do Švédska na základe rozhodnutia Rady (EÚ) 2015/1523 a rozhodnutia Rady (EÚ) 2015/1601.

               2.2. Právny základ

                  Právnym základom navrhovaného rozhodnutia Rady je článok 78 ods. 3 Zmluvy o fungovaní Európskej únie.

               2.3. Subsidiarita

                  Hlava V ZFEÚ pod názvom Priestor slobody, bezpečnosti a spravodlivosti prenáša určité právomoci v týchto záležitostiach na Európsku úniu. Tieto právomoci sa musia vykonávať v súlade s článkom 5 Zmluvy o Európskej únii, teda v takom rozsahu a vtedy, keď ciele navrhovaného opatrenia nemôžu uspokojivo dosiahnuť členské štáty, ale z dôvodov rozsahu alebo účinkov navrhovaného opatrenia ich možno lepšie dosiahnuť na úrovni Európskej únie.

                  V tejto oblasti uplatnila Európska únia tieto právomoci prijatím rozhodnutia Rady (EÚ) 2015/1523 a rozhodnutia Rady (EÚ) 2015/1601. Obsahom súčasného opatrenia je pozastavenie plnenia povinností členského štátu podľa uvedených rozhodnutí z dôvodu mimoriadnych okolností, ako aj poskytovanie dodatočnej operačnej podpory koordinovanej agentúrami EÚ; toto opatrenie preto môže prijať len Európska únia.

               2.4. Proporcionalita

                  Vzhľadom na naliehavosť a závažnosť situácie spôsobenej opísaným prílevom migrantov pozastavenie opatrení na úrovni EÚ, ktoré v súčasnosti prebiehajú vo vzťahu k Švédsku, ani dodatočná operačná podpora neprekračujú rámec toho, čo je nevyhnutné na dosiahnutie cieľa účinne riešiť situáciu. Pozastavenie sa vzťahuje iba na Švédsko, je dočasné a nemá vplyv na práva žiadateľov o medzinárodnú ochranu, ktorí už boli premiestnení do Švédska.

               2.5. Dosah na základné práva

                  Základné práva žiadateľov o medzinárodnú ochranu, ktorí patria do rozsahu pôsobnosti rozhodnutí Rady (EÚ) 2015/1523 a (EÚ) 2015/1601, stanovené v Charte základných práv EÚ (ďalej len „charta“), nie sú ovplyvnené. Pozastavenie plnenia povinností Švédska ako členského štátu premiestnenia sa vzťahuje iba na Švédsko, je dočasné a nemá vplyv na žiadateľov, ktorí už boli premiestnení do Švédska.

               3.VPLYV NA ROZPOČET

                  Tento návrh si nevyžaduje žiadne dodatočné náklady pre rozpočet EÚ.

               2015/0314 (NLE)

               Návrh

               ROZHODNUTIE RADY

               o zavedení dočasných opatrení v oblasti medzinárodnej ochrany v prospech Švédska v súlade s článkom 9 rozhodnutia Rady (EÚ) 2015/1523 a článkom 9 rozhodnutia Rady (EÚ) 2015/1601 o zavedení dočasných opatrení v oblasti medzinárodnej ochrany v prospech Talianska a Grécka

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 78 ods. 3,

               so zreteľom na návrh Európskej komisie,

               so zreteľom na stanovisko Európskeho parlamentu
                  3
               ,

               keďže:

               (1)Podľa článku 78 ods. 3 Zmluvy o fungovaní Európskej únie (ďalej len „ZFEÚ“), ak sa jeden alebo viac členských štátov ocitne v núdzovej situácii v dôsledku náhleho prílevu štátnych príslušníkov tretích krajín, môže Rada na návrh Komisie a po porade s Európskym parlamentom prijať dočasné opatrenia v prospech dotknutého členského štátu, respektíve dotknutých členských štátov.

               (2)Podľa článku 80 ZFEÚ sa politiky Únie v oblasti hraničných kontrol, azylu a prisťahovalectva a ich vykonávanie majú spravovať zásadou solidarity a spravodlivého rozdelenia zodpovednosti medzi členskými štátmi a právne akty Únie prijaté v tejto oblasti majú obsahovať vhodné opatrenia na uplatnenie tejto zásady.

               (3)Na základe článku 78 ods. 3 ZFEÚ Rada prijala dve rozhodnutia o zavedení dočasných opatrení v oblasti medzinárodnej ochrany v prospech Talianska a Grécka. Podľa rozhodnutia Rady (EÚ) 2015/1523
                  4
                má byť 40 000 žiadateľov o medzinárodnú ochranu premiestnených z Talianska a Grécka do iných členských štátov. Podľa rozhodnutia Rady (EÚ) 2015/1601
                  5
                má byť 120 000 žiadateľov o medzinárodnú ochranu premiestnených z Talianska a Grécka do iných členských štátov.

               (4)V článku 9 rozhodnutia Rady (EÚ) 2015/1523 a článku 9 rozhodnutia Rady (EÚ) 2015/1601 sa stanovuje, že v prípade núdzovej situácie v dôsledku náhleho prílevu štátnych príslušníkov tretích krajín do členského štátu môže Rada podľa článku 78 ods. 3 ZFEÚ na návrh Komisie a po porade s Európskym parlamentom prijať dočasné opatrenia v prospech dotknutého členského štátu. Takéto opatrenia môžu podľa potreby zahŕňať pozastavenie účasti uvedeného členského štátu na premiestňovaní v zmysle uvedených rozhodnutí, ako aj možné kompenzačné opatrenia pre Taliansko a Grécko.

               (5)Švédsko čelí núdzovej situácii v dôsledku náhleho prílevu štátnych príslušníkov tretích krajín na jeho územie, spôsobeného výraznými zmenami migračných tokov. Švédsko 8. decembra 2015 formálne požiadalo o pozastavenie plnenia svojich povinností vyplývajúcich z rozhodnutí Rady (EÚ) 2015/1523 a (EÚ) 2015/1601.

               (6)Značné zvýšenie počtu neregulárnych prekročení hraníc do EÚ a sekundárnych pohybov v celej Európe viedlo k prudkému nárastu počtu žiadateľov o medzinárodnú ochranu vo Švédsku.

               (7)Údaje Eurostatu potvrdzujú prudký nárast žiadateľov o azyl nachádzajúcich sa vo Švédsku. Počet žiadateľov o medzinárodnú ochranu sa zvýšil o viac ako 60 %, a to zo 68 245 žiadateľov v období od 1. januára do 31. októbra 2014 na 112 040 žiadateľov v období od 1. januára do 31. októbra 2015.

               (8)Okrem toho mesačné počty žiadateľov o medzinárodnú ochranu dosiahli v poslednom období ešte vyššiu úroveň: počet žiadateľov sa medzi augustom (11 735) a septembrom (24 261) zdvojnásobil a v októbri 2015 dosiahol 39 055 (61 % nárast od septembra).

               (9)Švédsko má v roku 2015 zďaleka najvyšší počet žiadostí o medzinárodnú ochranu na obyvateľa v EÚ (11 503 žiadostí na milión obyvateľov).

               (10)Švédsko takisto čelí ťažkej situácii vzhľadom na nedávny výrazný nárast počtu maloletých bez sprievodu – každý štvrtý žiadateľ tvrdí, že je maloletým bez sprievodu.

               (11)Uvedená situácia vytvára na švédsky azylový systém veľmi výrazný tlak a má závažné praktické dôsledky priamo na mieste, pokiaľ ide o podmienky prijímania a kapacitu azylového systému vybavovať tieto žiadosti. S cieľom pomôcť zmierniť tento výrazný tlak, ktorému Švédsko čelí, by sa plnenie povinností Švédska ako členského štátu premiestnenia, pokiaľ ide o povinnosti vyplývajúce z rozhodnutí Rady (EÚ) 2015/1523 a (EÚ) 2015/1601, malo pozastaviť na obdobie jedného roka.

               (12)Toto pozastavenie by malo byť podľa potreby doplnené dodatočnými podpornými opatreniami koordinovanými úradom EASO a prípadne aj inými príslušnými agentúrami.

               (13)Švédsko by malo Rade a Komisii predložiť plán stanovujúci opatrenia, ktoré prijme s cieľom zabezpečiť účinnosť svojho azylového a migračného systému a pokračovať v plnení svojich povinností vyplývajúcich z opatrení (EÚ) 2015/1523 a (EÚ) 2015/1601.

               (14)Keďže ciele tohto rozhodnutia nie je možné uspokojivo dosiahnuť na úrovni samotných členských štátov, ale z dôvodov rozsahu a dôsledkov daného opatrenia ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii (Zmluva o EÚ). V súlade so zásadou proporcionality podľa uvedeného článku toto rozhodnutie neprekračuje rámec nevyhnutný na dosiahnutie týchto cieľov.

               (15)Toto rozhodnutie rešpektuje základné práva a dodržiava zásady uznané Chartou základných práv Európskej únie.

               (16)V súlade s článkami 1 a 2 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o EÚ a ZFEÚ, a bez toho, aby bol dotknutý článok 4 uvedeného protokolu, sa Spojené kráľovstvo nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (17)V súlade s článkami 1 a 2 Protokolu (č. 21) o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o EÚ a ZFEÚ, a bez toho, aby bol dotknutý článok 4 uvedeného protokolu, sa Írsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (18)V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (19)Vzhľadom na naliehavosť situácie by toto rozhodnutie malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,

               PRIJALA TOTO ROZHODNUTIE:

               Článok 1
               Predmet úpravy

               Týmto rozhodnutím sa zavádzajú dočasné opatrenia v oblasti medzinárodnej ochrany v prospech Švédska s cieľom podporiť ho v lepšom zvládaní núdzovej situácie v dôsledku náhleho prílevu štátnych príslušníkov tretích krajín.

               Článok 2
               Pozastavenie plnenia povinností vyplývajúcich z rozhodnutí Rady (EÚ) 2015/1523 a (EÚ) 2015/1601

               Plnenie povinností Švédska ako členského štátu premiestnenia, pokiaľ ide o povinnosti vyplývajúce z rozhodnutia Rady (EÚ) 2015/1523 a rozhodnutia Rady (EÚ) 2015/1601, sa pozastavuje do... [jedného roka od dátumu prijatia tohto rozhodnutia Rady]

               Článok 3
               Operačná podpora pre Švédsko

               S cieľom podporiť Švédsko v lepšom zvládaní výnimočného tlaku na jeho azylové a migračné systémy sa Švédsku poskytuje podľa potreby osobitná podpora prostredníctvom príslušných činností koordinovaných úradom EASO a prípadne aj inými príslušnými agentúrami.

               Článok 4
               Doplňujúce opatrenia, ktoré má prijať Švédsko

               Do [jedného mesiaca od nadobudnutia účinnosti tohto rozhodnutia] Švédsko oznámi Rade a Komisii plán stanovujúci kroky, ktoré prijme s cieľom zabezpečiť účinnosť svojho azylového a migračného systému a pokračovať v plnení svojich povinností vyplývajúcich z opatrení (EÚ) 2015/1523 a (EÚ) 2015/1601.

               Článok 5
               Nadobudnutie účinnosti

               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               V Štrasburgu

                     Za Radu

                     predseda

                     (1)
                  Rozhodnutie Rady (EÚ) 2015/1523 zo 14. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka (Ú. v. EÚ L 239, 15.9.2015, s. 146).

                     (2)
                  Rozhodnutie Rady (EÚ) 2015/1601 z 22. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka (Ú. v. EÚ L 248, 24.9.2015, s. 80).

                     (3)
                  Ú. v. EÚ C , , s. .

                     (4)
                  Rozhodnutie Rady (EÚ) 2015/1523 zo 14. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka (Ú. v. EÚ L 239, 15.9.2015, s. 146).

                     (5)

                        Rozhodnutie Rady (EÚ) 2015/1601 z 22. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka (Ú. v. EÚ L 248, 24.9.2015, s. 80).


               EURÓPSKA KOMISIA
            V Bruseli23. 6. 2016
            COM(2016) 413 final
            2016/0192(NLE)
            Návrh
            ROZHODNUTIE RADY
            o uzatvorení Dohody medzi Európskou úniou a Nórskym kráľovstvom o recipročnom prístupe k rybolovu v oblasti Skagerrak pre plavidlá plaviace sa pod vlajkou Dánska, Nórska a Švédska

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Dohoda medzi Dánskom, Nórskom a Švédskom o recipročnom prístupe k rybolovu v oblastiach Skagerrak a Kattegat bola podpísaná 19. decembra 1966 a nadobudla platnosť 7. augusta 1967. Touto dohodou, ktorá dopĺňala dvojstrannú dohodu o rybolove medzi Európskou úniou a Nórskom z roku 1980, sa umožnil recipročný prístup uvedených troch krajín k rybolovu v pásme do 4 námorných míľ od ich jednotlivých základných línií v oblastiach Skagerrak a Kattegat, ktoré sú vodami medzi Severným a Baltským morom. Okrem toho sa v uvedenej dohode stanovilo, že na účely takéhoto rybolovu sa predmetná oblasť považuje za šíre more. Uvedenou dohodou sa preto upravuje vzťah medzi vlajkovými štátmi na jednej strane a príslušnými pobrežnými štátmi na strane druhej.

               Dohoda z roku 1966 bola jednoduchou dohodou, ktorou sa zohľadňovali geografické špecifiká oblastí Skagerrak a Kattegat, pokiaľ ide o rybolov, a ktorou sa uznávalo, že na zavedenie režimu jednoduchého prístupu k oblasti morí, ktorá je v podstate veľmi malá, existujú praktické dôvody. Dohoda z roku 1966 mala preto iba tri články – v prvom sa vymedzovala príslušná oblasť, v druhom sa vymedzovali práva prístupu a snaha harmonizovať technické predpisy.

               Po pristúpení Dánska k EÚ v roku 1973 a Švédska v roku 1995 sa Komisia stala zodpovednou za spravovanie tejto dohody v mene týchto dvoch členských štátov. Konzultácie o opatreniach vyplývajúcich z tejto dohody sa uskutočnili súbežne s konzultáciami podľa bilaterálnej dohody o rybolove z roku 1980.

               Dohoda z roku 1966 zostala v platnosti počas počiatočného obdobia 35 rokov do roku 2002 a následne sa jej platnosť predĺžila o dve päťročné obdobia do roku 2012. Pred termínom uplynutia každého päťročného obdobia mohla jedna alebo druhá strana uvedenú dohodu vypovedať s trojročnou výpovednou lehotou.

               Vzhľadom na nedávny vývoj medzinárodného rybárskeho práva, a najmä na zavedenie Dohovoru OSN o morskom práve z roku 1982 a dohody OSN o populáciách rýb z roku 1995 Nórsko dospelo k záveru, že existujúca dohoda nie je v súlade so súčasnými ustanoveniami morského práva. Nórsko znepokojovali predovšetkým ustanovenia o kontrole. Okrem toho sa domnievalo, že dohoda nie je v súlade so zásadami bežnej právomoci pobrežného štátu podľa Dohovoru OSN o morskom práve a nie je v súlade s modernými zásadami ochrany a riadenia.

               Dňa 29. júla 2009 nórske ministerstvo zahraničných vecí formálne oznámilo dánskym orgánom, ktoré sú spravujúcim depozitárom dohody, že chce ukončiť dohodu formálnym vypovedaním v súlade s článkom 3 ods. 3 dohody. V dôsledku toho sa platnosť dohody z roku 1966 skončila 7. augusta 2012.

               Nórsko následne začalo formálne rokovania s Komisiou, ktorá rokovala v mene Európskej únie, s cieľom uzatvoriť náhradnú dohodu o recipročnom prístupe k rybolovu v oblastiach Skagerrak a Kattegat. Táto nová dohoda bola parafovaná 24. októbra 2013 a podpísaná 15. januára 2015. Dohoda je v súlade s Dohovorom OSN o morskom práve, ako aj s následnými súvisiacimi ustanoveniami v iných dohodách.

               Nová dohoda zachováva výhradný vzájomný prístup plavidiel Dánska, Nórska a Švédska do vôd týchto krajín mimo pásma 4 námorných míľ od základných línií. Zaisťuje pokračovanie recipročného prístupu uvedených dvoch členských štátov a Nórska do príslušných vôd ostatných strán v oblasti Skagerrak a zároveň zabezpečuje vhodné opatrenia na ochranu a riadenie rybolovu v tejto oblasti. Okrem toho umožňuje kontrolné opatrenia v súlade so zásadami bežnej právomoci pobrežného štátu, ako tomu už je v prípade rybolovu v Severnom mori.

               •Súlad s existujúcimi ustanoveniami politík v oblasti tejto politiky

               V záujme zaistenia trvalého prístupu plavidiel EÚ k rybolovným činnostiam sa dohoda pred nadobudnutím platnosti predbežne uplatňovala do dvoch rokov odo dňa jej podpísania.

               •Súlad s ostatnými politikami Únie

               Navrhované opatrenia sú vypracované v súlade s cieľmi a pravidlami spoločnej rybárskej politiky, ako aj s politikou Únie v oblasti udržateľného rozvoja.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 43 ods. 2 Zmluvy o fungovaní Európskej únie v spojení s jej článkom 218 ods. 6 písm. a).

               •Subsidiarita (v prípade inej ako výlučnej právomoci)

               Návrh patrí do výlučnej právomoci Únie podľa článku 3 ods. 1 písm. d) zmluvy. Zásada subsidiarity sa preto neuplatňuje.

               •Proporcionalita

                  Konanie Únie je potrebné v záujme riadenia transzonálnych populácií rýb, ktoré spoločne lovia plavidlá Únie aj nórske plavidlá.

               •Výber nástroja

                  Rozhodnutie Rady.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  V rámci konzultácií s Nórskom sa konzultovalo so zainteresovanými členskými štátmi.

               •Získavanie a využívanie expertízy

                  Neuplatňuje sa.

               •Posúdenie vplyvu

                  Neuplatňuje sa.

               •Vhodnosť právnych predpisov a ich zjednodušenie

                  Neuplatňuje sa.

               •Základné práva

                  Neuplatňuje sa.

               4.VPLYV NA ROZPOČET

                  Neuplatňuje sa.

               2016/0192 (NLE)

               Návrh

               ROZHODNUTIE RADY

               o uzatvorení Dohody medzi Európskou úniou a Nórskym kráľovstvom o recipročnom prístupe k rybolovu v oblasti Skagerrak pre plavidlá plaviace sa pod vlajkou Dánska, Nórska a Švédska

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)Únia dojednala s Nórskym kráľovstvom dohodu o recipročnom prístupe k rybolovu v oblastiach Skagerrak a Kattegat.

               (2)Dohoda medzi Európskou úniou a Nórskym kráľovstvom o recipročnom prístupe k rybolovu v oblastiach Skagerrak a Kattegat bola podpísaná 15. januára 2015 v súlade s rozhodnutím Rady 2014/505/EÚ z 23. júla 2014 o podpise v mene Únie a predbežnom vykonávaní Dohody medzi Európskou úniou a Nórskym kráľovstvom o recipročnom prístupe k rybolovu v oblasti Skagerrak pre plavidlá plaviace sa pod vlajkou Dánska, Nórska a Švédska(
                  1
               ).

               (3)Dohoda by sa mala v mene Únie schváliť,

               PRIJALA TOTO ROZHODNUTIE:

               Článok 1

               Dohoda medzi Európskou úniou a Nórskym kráľovstvom o recipročnom prístupe k rybolovu v oblasti Skagerrak pre plavidlá plaviace sa pod vlajkou Dánska, Nórska a Švédska sa týmto uzatvára v mene Únie.

               Text dohody je pripojený k tomuto rozhodnutiu v prílohe 1.

               Článok 2

               Predseda Rady určí osobu(-y) splnomocnenú(-é) vydať v mene Únie oznámenia podľa článku 7 dohody(
                  2
               ) s cieľom vyjadriť súhlas Únie s tým, že bude dohodou viazaná.

               Článok 3

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)
                  Ú. v. EÚ L 224, 30.7.2014, s. 1.

                     (2)
                  Generálny sekretariát Rady uverejní dátum nadobudnutia platnosti dohody v Úradnom vestníku Európskej únie.

    ---documentbreak---

               EURÓPSKA KOMISIA
            V Bruseli23. 6. 2016
            COM(2016) 413 final
            PRÍLOHA
            k
            návrhu rozhodnutia Rady
            o uzatvorení Dohody medzi Európskou úniou a Nórskym kráľovstvom o recipročnom prístupe k rybolovu v oblasti Skagerrak pre plavidlá plaviace sa pod vlajkou Dánska, Nórska a Švédska

               PRÍLOHA

               k

               návrhu rozhodnutia Rady

               o uzatvorení Dohody medzi Európskou úniou a Nórskym kráľovstvom o recipročnom prístupe k rybolovu v oblasti Skagerrak pre plavidlá plaviace sa pod vlajkou Dánska, Nórska a Švédska

               Dohoda

               medzi Európskou úniou a Nórskym kráľovstvom o recipročnom prístupe k rybolovu v oblasti Skagerrak pre plavidlá plaviace sa pod vlajkou Dánska, Nórska a Švédska

               Európska únia a Nórske kráľovstvo, ďalej len „zmluvné strany“,

               ODVOLÁVAJÚC SA na príslušné ustanovenia Dohovoru Organizácie spojených národov o morskom práve z 10. decembra 1982, ďalej len „dohovor“,

               PRIPOMÍNAJÚC dohodu o rybolove medzi Európskym hospodárskym spoločenstvom a Nórskym kráľovstvom z 27. februára 1980, ďalej len „dohoda z roku 1980“,

               SO ZRETEĽOM na skutočnosť, že platnosť Dohody medzi Dánskom, Nórskom a Švédskom o recipročnom prístupe k rybolovu v oblastiach Skagerrak a Kattegat z 19. decembra 1966 sa skončila 7. augusta 2012,

               MAJÚC NA PAMÄTI tradičný dánsky, nórsky a švédsky rybolov v oblasti Skagerrak;

               USILUJÚC o zachovanie recipročného prístupu plavidiel plaviacich sa pod vlajkou Dánska, Nórska a Švédska k vykonávaniu rybolovu v oblasti Skagerrak mimo pásma štyroch námorných míľ od príslušných základných línií ostatných uvedených štátov, v ich pobrežných vodách a priľahlých oblastiach rybolovnej právomoci,

               VZHĽADOM NA význam dodržiavania zákonov, iných právnych predpisov a opatrení v oblasti kontroly a presadzovania prijatých príslušnými pobrežnými štátmi v súlade s ustanoveniami dohovoru, dohody z roku 1980 a tejto dohody rybárskymi plavidlami s cieľom zabezpečiť ochranu a udržateľné využívanie živých zdrojov v oblasti Skagerrak,

               SA DOHODLI TAKTO:

               Článok 1

               Táto dohoda sa vzťahuje na časť oblasti Skagerrak, ktorá je ohraničená na západe priamkou prechádzajúcou majákmi Hanstholm a Lindesnes a na juhu priamkou prechádzajúcou majákmi Skagen a Tistlarna, a to v tých častiach pobrežných vôd a priľahlých oblastí rybolovnej právomoci Dánska, Nórska a Švédska, ktoré sa nachádzajú za hranicou štyroch námorných míľ (1 námorná míľa = 1 852 metrov) od základných línií, od ktorých sa meria šírka pobrežných vôd.

               Článok 2

               Na základe svojej rybolovnej právomoci, v súlade s dohovorom a podľa svojich platných zákonov sa každá zmluvná strana zaväzuje, že v oblasti uvedenej v článku 1 umožní, aby sa plavidlá plaviace sa pod vlajkou Dánska, Nórska a Švédska zapájali do rybolovu, a to s výhradou príslušných ustanovení dohody z roku 1980 a v súlade s pridelenými kvótami dohodnutými medzi zmluvnými stranami.

               Článok 3

               Zmluvné strany spolupracujú s cieľom zaviesť čo najviac zosúladené pravidlá a predpisy pre rybolov v oblasti uvedenej v článku 1.

               Článok 4

               Zmluvné strany súhlasia s tým, že sa v prípade otázok o uplatňovaní a riadnom fungovaní tejto dohody alebo v prípade sporu o jej výklade vzájomne poradia.

               Článok 5

               Touto dohodou nie sú dotknuté iné existujúce dohody o rybolove plavidiel jednej zmluvnej strany v rámci oblasti rybolovnej právomoci druhej zmluvnej strany.

               Článok 6

               Bez toho, aby bol dotknutý článok 1, sa táto dohoda vzťahuje tak na územia, na ktorých sa uplatňuje Zmluva o Európskej únii a Zmluva o fungovaní Európskej únie, a to za podmienok stanovených v uvedených zmluvách, ako aj na územie Nórskeho kráľovstva.

               Článok 7

               Táto dohoda nadobúda platnosť dňom doručenia posledného oznámenia o tom, že zmluvné strany zavŕšili všetky vnútorné postupy potrebné na nadobudnutie jej platnosti.

               Článok 8

               Táto dohoda zostáva v platnosti do 1. januára 2022. Ak ani jedna zo zmluvných strán nevypovie dohodu výpoveďou najmenej jeden rok pred uplynutím uvedeného obdobia, dohoda zostáva v platnosti na ďalšie obdobia šiestich rokov za podmienky, že výpoveď nebola predložená aspoň jeden rok pred uplynutím akéhokoľvek takéhoto šesťročného obdobia.

               Článok 9

               Táto dohoda sa do nadobudnutia platnosti uplatňuje predbežne až do dvoch rokov odo dňa jej podpísania.

               Článok 10

               Táto dohoda je vypracovaná v dvoch vyhotoveniach v bulharskom, španielskom, českom, dánskom, nemeckom, estónskom, gréckom, anglickom, vo francúzskom, v chorvátskom, talianskom, lotyšskom, litovskom, maďarskom, maltskom, holandskom, poľskom, portugalskom, rumunskom, slovenskom, slovinskom, vo fínskom, v švédskom a nórskom jazyku, pričom každý z týchto textov je autentický. V prípade rozporu alebo sporu má prednosť anglické znenie.


               EURÓPSKA KOMISIA
            V Bruseli22. 10. 2015
            COM(2015) 537 final
            2015/0253(NLE)
            Návrh
            ROZHODNUTIE RADY,
            ktorým sa stanovuje pozícia, ktorá sa má prijať v mene Európskej únie v príslušných výboroch Európskej hospodárskej komisie Organizácie Spojených národov v súvislosti s návrhmi zmien predpisov OSN č. 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 a 127, návrhom nového predpisu OSN o čelnom náraze, návrhmi zmien Konsolidovanej rezolúcie o konštrukcii vozidiel (R.E.3) a návrhom novej spoločnej rezolúcie č. 2 (M.R.2) o definíciách hnacej sústavy vozidla

               DÔVODOVÁ SPRÁVA

               1.KONTEXT NÁVRHU

               Európska hospodárska komisia Organizácie Spojených národov (ďalej len „EHK OSN“) vypracováva na medzinárodnej úrovni harmonizované požiadavky, ktorých cieľom je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zabezpečiť, aby takéto vozidlá ponúkali vysokú úroveň bezpečnosti a ochrany životného prostredia.

               V súlade s rozhodnutím Rady 97/836/ES z 27. novembra 1997 Únia pristúpila k Dohode Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov (Revidovaná dohoda z roku 1958) a v súlade s rozhodnutím Rady 2000/125/ES z 31. januára 2000 týkajúcim sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá („paralelná dohoda“), Únia pristúpila k paralelnej dohode.

               Zasadnutia Svetového fóra EHK OSN pre harmonizáciu predpisov o vozidlách (WP29) sa konajú v každom kalendárnom roku trikrát – v marci, júni a novembri. Na každom zasadnutí sa prijímajú nové predpisy OSN, zmeny existujúcich predpisov OSN alebo globálnych technických predpisov OSN, aby sa zohľadnil technický pokrok. Pred každým zasadnutím WP29 sa tieto zmeny prijímajú jednou zo šiestich pracovných skupín aktívnych v rámci WP29.

               Následne sa na zasadnutí WP29 uskutoční záverečné hlasovanie o prijatí zmien, doplnkov a korigend za predpokladu, že sa dosiahne kvórum a získa súhlas kvalifikovanej väčšiny spomedzi zmluvných strán. EÚ je v rámci WP29 zmluvnou stranou dvoch dohôd (dohody z roku 1958 a dohody z roku 1998). V rámci postupu sa zakaždým vypracuje rozhodnutie Rady označované ako „mega rozhodnutie“, ktoré obsahuje zoznam predpisov, zmien, doplnkov a korigend a ktoré oprávňuje Komisiu hlasovať v mene Únie na každom zasadnutí WP29.

               Toto rozhodnutie Rady určuje pozíciu Únie pri hlasovaní o predpisoch, zmenách, doplnkoch a korigendách predložených na hlasovanie na novembrovom zasadnutí WP29, ktoré sa uskutoční v dňoch 9. až 13. novembra 2015.

               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               Konzultácia s Technickým výborom – motorové vozidlá sa uskutočnila a boli zohľadnené pripomienky odborníkov z členských štátov.

               3.PRÁVNE PRVKY NÁVRHU

               Zhrnutie navrhovaného opatrenia

               V návrhu sa stanovuje pozícia Únie pri hlasovaní o zmenách predpisov OSN č. 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 a 127, o novom predpise OSN o čelnom náraze, o zmenách Konsolidovanej rezolúcie o konštrukcii vozidiel (R.E.3) a o novej spoločnej rezolúcii č. 2 (M.R.2) o definíciách hnacej sústavy vozidla.

               Právny základ

               Právnym základom tohto návrhu je článok 114 v spojení s článkom 218 ods. 9 Zmluvy o fungovaní Európskej únie.

               Zásada subsidiarity

               Hlasovať za medzinárodné nástroje, akými sú návrhy predpisov OSN, návrhy zmien predpisov OSN a návrhy globálnych technických predpisov, a začleniť ich do systému Únie pre typové schvaľovanie motorových vozidiel môže len Únia. Takto sa nielen zabráni fragmentácii vnútorného trhu, ale zabezpečia sa aj zhodné normy v oblasti bezpečnosti a ochrany zdravia v celej Únii. Ďalšou výhodou sú úspory z rozsahu: výrobky sa môžu vyrábať pre celý trh Únie a dokonca pre medzinárodný trh namiesto toho, aby bolo potrebné ich prispôsobenie s cieľom získať vnútroštátne typové schválenie v každom jednom členskom štáte.

               Z tohto dôvodu je tento návrh v súlade so zásadou subsidiarity.

               Zásada proporcionality

               Toto rozhodnutie Rady oprávňuje Komisiu hlasovať v mene Únie a je primeraným nástrojom v súlade s článkom 5 ods. 1 rozhodnutia Rady 97/836/ES na stanovenie jednotnej pozície EÚ v EHK OSN, pokiaľ ide o hlasovanie o pracovných dokumentoch navrhnutých v programe zasadnutia WP29. Tento návrh je teda v súlade so zásadou proporcionality, pretože neprekračuje rámec toho, čo je nevyhnutné na dosiahnutie cieľa, ktorým je zabezpečiť riadne fungovanie vnútorného trhu a zároveň vysokú úroveň bezpečnosti a ochrany verejnosti.

               Výber nástrojov

               V článku 218 ods. 9 ZFEÚ sa vyžaduje, aby pozícia, ktorá sa má prijať v mene Únie v rámci orgánu zriadeného medzinárodnou dohodou, bola prijatá rozhodnutím Rady.

               2015/0253 (NLE)

               Návrh

               ROZHODNUTIE RADY,

               ktorým sa stanovuje pozícia, ktorá sa má prijať v mene Európskej únie v príslušných výboroch Európskej hospodárskej komisie Organizácie Spojených národov v súvislosti s návrhmi zmien predpisov OSN č. 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 a 127, návrhom nového predpisu OSN o čelnom náraze, návrhmi zmien Konsolidovanej rezolúcie o konštrukcii vozidiel (R.E.3) a návrhom novej spoločnej rezolúcie č. 2 (M.R.2) o definíciách hnacej sústavy vozidla

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 114 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)V súlade s rozhodnutím Rady 97/836/ES
                  1
                pristúpila Únia k Dohode Európskej hospodárskej komisie Organizácie Spojených národov (ďalej len „EHK OSN“), ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov (ďalej len „revidovaná dohoda z roku 1958“).

               (2)V súlade s rozhodnutím Rady 2000/125/ES
                  2
                Únia pristúpila k Dohode o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesových vozidlách („paralelná dohoda“).

               (3)Smernicou Európskeho parlamentu a Rady 2007/46/ES
                  3
                sa systémy členských štátov v oblasti typového schvaľovania nahradili postupom typového schvaľovania Únie, pričom sa zriadil zosúladený rámec, ktorý obsahuje správne ustanovenia a všeobecné technické požiadavky pre všetky nové vozidlá, systémy, komponenty a samostatné technické jednotky. Uvedenou smernicou sa predpisy OSN začlenili do systému typového schvaľovania v EÚ buď v podobe požiadaviek na typové schválenie, alebo ako alternatívy právnych predpisov Únie. Od prijatia uvedenej smernice sa v rámci typového schvaľovania EÚ predpisy OSN čoraz viac začleňujú do právnych predpisov Únie.

               (4)Vzhľadom na skúsenosti a technický rozvoj je potrebné prispôsobiť požiadavky týkajúce sa určitých prvkov alebo charakteristík, na ktoré sa vzťahujú predpisy OSN č. 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 a 127, ako aj Konsolidovaná rezolúcia o konštrukcii vozidiel (R.E.3), technickému pokroku.

               (5)S cieľom zlepšiť príslušné bezpečnostné ustanovenia týkajúce sa motorových vozidiel by sa mal prijať nový predpis OSN o čelnom náraze; s cieľom harmonizovať definície hnacej sústavy vozidla by sa mala prijať nová spoločná rezolúcia č. 2 (M.R.2) o definíciách hnacej sústavy vozidla.

               (6)Je preto potrebné stanoviť pozíciu, ktorá sa má prijať v mene Únie v administratívnom výbore revidovanej dohody z roku 1958 a vo výkonnom výbore paralelnej dohody, pokiaľ ide o prijatie uvedených aktov OSN,

               PRIJALA TOTO ROZHODNUTIE:

               Článok 1

               Pozícia, ktorá sa má prijať v mene Únie v správnom výbore revidovanej dohody z roku 1958 a vo výkonnom výbore paralelnej dohody v období od 9. do 13. novembra 2015, je hlasovať za návrhy uvedené v prílohe k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)
                  Rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok vzájomného uznávania udelených schválení na základe týchto predpisov („Revidovaná dohoda z roku 1958“) (Ú. v. ES L 346, 17.12.1997, s. 78).

                     (2)
                  Rozhodnutie Rady 2000/125/ES z 31. januára 2000 týkajúce sa uzavretia Dohody o zavedení globálnych technických nariadení pre kolesové vozidlá, vybavenie a časti, ktorými majú byť vybavené a/alebo použité na kolesové vozidlá (paralelná dohoda) (Ú. v. ES L 35, 10.2.2000, s. 12).

                     (3)
                  Smernica Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (Rámcová smernica) (Ú. v. EÚ L 263, 9.10.2007, s. 1).

    ---documentbreak---

               EURÓPSKA KOMISIA
            V Bruseli22. 10. 2015
            COM(2015) 537 final
            PRÍLOHA
            k
            rozhodnutiu Rady,
            ktorým sa stanovuje pozícia, ktorá sa má prijať v mene Európskej únie v príslušných výboroch Európskej hospodárskej komisie Organizácie Spojených národov v súvislosti s návrhmi zmien predpisov OSN č. 12, 16, 26, 39, 44, 46, 58, 61, 74, 83, 85, 94, 95, 97, 98, 99, 100, 101, 106, 107, 110, 116 a 127, návrhom nového predpisu OSN o čelnom náraze, návrhmi zmien Konsolidovanej rezolúcie o konštrukcii vozidiel (R.E.3) a návrhom novej spoločnej rezolúcie č. 2 (M.R.2) o definíciách hnacej sústavy vozidla

               PRÍLOHA

                        Návrh doplnku 4 k sérii zmien 04 k predpisu č. 12 (mechanizmus riadenia)

                        ECE/TRANS/WP.29/2015/92

                        Návrh doplnku 6 k sérii zmien 06 k predpisu č. 16 (bezpečnostné pásy)

                        ECE/TRANS/WP.29/2015/93

                        Návrh doplnku 3 k sérii zmien 03 k predpisu č. 26 (vonkajšie výčnelky vozidiel)

                        ECE/TRANS/WP.29/2015/82

                        Návrh série zmien 01 k predpisu č. 39 (rýchlomer a počítač prejdených kilometrov)

                        ECE/TRANS/WP.29/2015/83

                        Návrh doplnku 10 k sérii zmien 04 k predpisu č. 44 (detské zadržiavacie systémy)

                        ECE/TRANS/WP.29/2015/94

                        Návrh doplnku 2 k sérii zmien 04 k predpisu č. 46 (zariadenia na nepriamy výhľad)

                        ECE/TRANS/WP.29/2015/84

                        Návrh série zmien 03 k predpisu č. 58 (zadná ochrana proti podbehnutiu)

                        ECE/TRANS/WP.29/2015/85

                        Návrh doplnku 3 k predpisu č. 61 (vonkajšie výčnelky úžitkových vozidiel)

                        ECE/TRANS/WP.29/2015/86

                        Návrh korigenda 1 k doplnku 8 k sérii zmien 01 k predpisu č. 74 [montáž zariadení na osvetlenie a svetelnú signalizáciu (mopedy)]

                        ECE/TRANS/WP.29/2015/79

                        Návrh doplnku 11 k sérii zmien 05 k predpisu č. 83 (emisie vozidiel kategórie M1 a N1)

                        ECE/TRANS/WP.29/2015/100

                        Návrh doplnku 6 k sérii zmien 06 k predpisu č. 83 (emisie vozidiel kategórie M1 a N1)

                        ECE/TRANS/WP.29/2015/101

                        Návrh doplnku 7 k pôvodnej verzii predpisu č. 85 (meranie čistého výkonu)

                        ECE/TRANS/WP.29/2015/102

                        Návrh doplnku 6 k sérii zmien 02 k predpisu č. 94 (čelný náraz)

                        ECE/TRANS/WP.29/2015/95

                        Návrh série zmien 03 k predpisu č. 94 (čelný náraz)

                        ECE/TRANS/WP.29/2015/96

                        Návrh doplnku 5 k sérii zmien 03 k predpisu č. 95 (bočný náraz)

                        ECE/TRANS/WP.29/2015/97

                        Návrh doplnku 8 k sérii zmien 01 k predpisu č. 97 (vozidlové poplachové systémy)

                        ECE/TRANS/WP.29/2015/87

                        Návrh doplnku 7 k sérii zmien 01 k predpisu č. 98 (svetlomety vybavené svetelnými zdrojmi s plynovými výbojkami)

                        ECE/TRANS/WP.29/2015/80

                        Návrh doplnku 11 k predpisu č. 99 (svetelné zdroje s plynovou výbojkou)

                        ECE/TRANS/WP.29/2015/81

                        Návrh doplnku 3 k sérii zmien 02 k predpisu č. 100 (vozidlá poháňané elektrickou hnacou sústavou)

                        ECE/TRANS/WP.29/2015/98

                        Návrh doplnku 6 k sérii zmien 01 k predpisu č. 101 (emisie CO2/spotreba paliva)

                        ECE/TRANS/WP.29/2015/103

                        Návrh doplnku 13 k predpisu č. 106 (pneumatiky pre poľnohospodárske vozidlá)

                        ECE/TRANS/WP.29/2015/109

                        Návrh doplnku 4 k sérii zmien 06 k predpisu č. 107 (všeobecná konštrukcia autobusov a autokarov)

                        ECE/TRANS/WP.29/2015/88

                        Návrh doplnku 4 k sérii zmien 05 k predpisu č. 107 (všeobecná konštrukcia autobusov a autokarov)

                        ECE/TRANS/WP.29/2015/104

                        Návrh doplnku 4 k sérii zmien 01 k predpisu č. 110 (špecifické komponenty CNG/LNG)

                        ECE/TRANS/WP.29/2015/89

                        Návrh doplnku 5 k predpisu č. 116 (vozidlové poplachové systémy)

                        ECE/TRANS/WP.29/2015/91

                        Návrh série zmien 02 k predpisu č. 127 (bezpečnosť chodcov)

                        ECE/TRANS/WP.29/2015/99

                        Návrh nového predpisu o čelnom náraze so zameraním na zadržiavacie systémy

                        ECE/TRANS/WP.29/2015/105

                        Návrh série zmien 01 k novému predpisu o čelnom náraze so zameraním na zadržiavacie systémy

                        ECE/TRANS/WP.29/2015/106

                        Návrh zmien Konsolidovanej rezolúcie o konštrukcii vozidiel (R.E.3)

                        ECE/TRANS/WP.29/2015/111

                        Návrh novej spoločnej rezolúcie č. 2 (M.R.2) o definíciách hnacej sústavy vozidla

                        ECE/TRANS/WP.29/2015/110